Kaiken takana on jälleen kerran sote-valtapeli, väittää vihreiden puheenjohtaja Touko Aalto. Hän ja muut oppositiopoliitikot ovat maanantaina kommentoineet hallituspuolueiden kokoomuksen ja keskustan sanailua sote- ja maakuntauudistusten etenemisestä.

Sisäministeri Paula Risikko (kok.) ilmoitti maanantaina, että ensi tammikuulle sovitut maakuntavaalit saatetaan joutua perumaan, mikäli eduskunnan perustuslakivaliokunta torppaa sote-uudistuksen valinnanvapausmallin. Keskusta, jolle uusi maakuntamalli vaaleineen on tärkeä, on tyrmännyt Risikon puheet suorasanaisesti.

– Risikon tarkoituksena on luultavasti luoda painetta keskustalle ja muistuttaa, että maakuntia ei tule ilman valinnanvapautta. Keskusta veti tästä herneen nenäänsä ja hallitus on ilmiriidoissa keskenään. Valtapelin luonne avautuu tässä selvästi, Aalto tulkitsee.

– Johan tässä meni viikko ilman hallituskriisiä. Kokoomuksen suunnalta nyt aivan poikkeuksellista painostusta perustuslakivaliokunnan suuntaan, kirjoittaa puolestaan Vasemmistoliiton puheenjohtaja Li Andersson Twitterissä.

Vihreiden Aalto väittää, että sote-uudistus olisi jo valmis, jos se olisi valmisteltu edellisen vaalikauden kokemusten ja asiantuntijatiedon pohjalta.

– Kokoomuksen ja keskustan välinen ”maakunnat mulle – valinnanvapaus sulle” –koplaus on estänyt kaiken järkevän valmistelun, hän jatkaa.

– Olisi ensiarvoisen tärkeää palauttaa mieliin, miksi uudistusta ylipäätään tehdään. Koko sen alkuperäisenä tavoitteena on ollut vähentää eri ihmisryhmien ja alueiden välisiä terveys- ja hyvinvointieroja, hillitä kustannusten kasvua ja turvata saumattomat hoivaketjut.

Kokoomukselle uuden sote-mallin tärkein piirre on juuri valinnanvapaus. Maanantain uutisten perusteella eduskunnan perustuslakivaliokunta on todennäköisesti päätymässä siihen, että maakuntia ei voida velvoittaa yhtiöittämään valinnanvapauden piiriin kaavailtuja julkisia sote-palveluja.

– Asiantuntijat ovat tyrmänneet hallituksen esityksen valinnanvapaudesta. On vaikea nähdä, miten se voisi edetä sellaisenaan. Ainakin sote-palveluiden pakkoyhtiöittäminen voi hyvin todennäköisesti törmätä perustuslakiseinään, Touko Aalto arvioi.

Kolmannen oppositiopuolueen SDP:n kansanedustaja, eduskunnan sosiaali- ja terveysvaliokunnan puheenjohtaja Tuula Haatainen puolestaan rauhoittelee kiistaa.

– Tämän kokoluokan uudistusta tehtäessä on selvää, että aihe herättää intohimoja, Haatainen sanoo.

– Hankkeen saaminen maaliin on kaikkien tavoitteena. Valmistelu on vain tehtävä erityisellä huolellisuudella ja kaikki vaikutukset tarkkaan huomioituina. Uudistuksessa ei ole varaa virheisiin, joita ei enää jälkikäteen pystytä korjaamaan. Perinpohjaisuudesta ei pidä missään vaiheessa tinkiä, vaikka se tarkoittaisi aikataulujen rukkaamista alkuperäisestä suunnitelmasta, hän jatkaa.

Sote-uudistus etenee perustuslakivaliokunnasta Haataisen johtamaan sote-valiokuntaan.

– Puheenjohtajana huolehdin, että perustuslakivaliokunnan lausunto käydään huolella läpi ja sen pohjalta valiokuntamme tekee esityksen tarvittavista jatkotoimista, hän sanoo.

Pääministeri Juha Sipilä (kesk.) ei lehtitietojen mukaan halunnut maanantaina arvioida maakuntavaalien järjestämisen todennäköisyyttä. Hän vetosi siihen, että perustuslakivaliokunnalle täytyy antaa työrauha.

Lue myös:

Sote-riita leimahti heti – Keskustasta triplatyrmäys kokoomukselle: ”Käsittämätön ehdotus”

Tyssääkö sote pakkoyhtiöittämiseen? Zyskowicz nosti esiin ”radikaalimman vaihtoehdon” radiossa

LM: Sote uhkaa keskeytyä – torppaava lausunto peruisi maakuntavaalitkin

Parjatulle vaihdokselle sinetti: Zyskowicz nousi perustuslakivaliokuntaan sittenkin ajoissa

Eduskunnan outo näytelmä puhuttaa: ”Ensin Sipilän ja Soinin manööveri, nyt kokoomuksen operaatio perustuslakivaliokunnassa”

Professori perkasi sote-laskua: ”Jokainen ihmettelyyn kulutettu tunti maksaa 8 miljoona euroa”